text: РЕГЛАМЕНТ (ЕС) № 543/2014 НА ЕВРОПЕЙСКИЯ ПАРЛАМЕНТ И НА СЪВЕТА
  от 15 май 2014 година
  за изменение на Решение 2005/681/ПВР на Съвета за създаване на Европейски полицейски колеж (ЕПК)
  ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
  като взеха предвид Договора за функционирането на Европейския съюз, и по-специално член 87, параграф 2, буква б) от него,
  като взеха предвид инициативата на Белгия, България, Чешката република, Германия, Естония, Гърция, Испания, Франция, Хърватия, Италия, Кипър, Латвия, Литва, Люксембург, Унгария, Малта, Нидерландия, Австрия, Полша, Португалия, Румъния, Словения, Словакия, Финландия и Швеция,
  след предаване на проекта на законодателния акт на националните парламенти,
  в съответствие с обикновената законодателна процедура (1),
  като имат предвид, че:
  (1)
  Съгласно член 4 от Решение 2005/681/ПВР на Съвета (2) седалището на ЕПК е в Брамсхил, Обединеното кралство.
  (2)
  Независимо от член 4 от Решение 2005/681/ПВР, с писма от 12 декември 2012 г. и 8 февруари 2013 г. Обединеното кралство уведоми ЕПК за едностранното си решение, че повече не желае седалището на ЕПК да бъде на негова територия. Освен седалището на ЕПК в Брамсхил се намират и помещения за обучение на националната полиция към Националната агенция за подобряване на полицейските дейности, която Обединеното кралство реши да замени с нов полицейски колеж, предвиден да се помещава другаде. По тази причина Обединеното кралство реши да затвори помещенията за обучение на националната полиция в Брамсхил и да ги продаде, като посочи, че свързаните с тях разходи са високи и не се е появил алтернативен стопански модел за управлението им. В контекста на предвиденото в Договора за Европейския съюз (ДЕС) задължение за открито сътрудничество, и по-специално задълженията, произтичащи от член 4 от ДЕС, Съюзът и неговите държави членки следва да си оказват взаимна помощ при поддържането на оперативните дейности на ЕПК. За целта Обединеното кралство е задължено по-специално да гарантира безпроблемно преместване на ЕПК на новото му място, без да излага на риск редовния бюджет на ЕПК.
  (3)
  Предвид общото съгласие, постигнато на 8 октомври 2013 г. от представителите на правителствата на държавите членки, и необходимостта от поддържане на статута на ЕПК като отделна агенция на Съюза, следва да се приемат договорености, според които веднага след напускането на Брамсхил ЕПК ще бъде разположен в Будапеща. Тези договорености следва да бъдат включени в Решение 2005/681/ПВР.
  (4)
  С оглед на правната рамка, въведена след влизането в сила на Договора от Лисабон е необходимо да се преразгледа Решение 2005/681/ПВР, като същевременно се гарантира статута на ЕПК като отделна агенция на Съюза.
  (5)
  Решение 2005/681/ПВР следва да бъде съответно изменено.
  (6)
  Преди ЕПК да започне да функционира на новото място, следва да бъде сключено споразумение относно седалището в съответствие с установените процедури.
  (7)
  В съответствие с член 3 и член 4а, параграф 1 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към ДЕС и към Договора за функционирането на Европейския съюз (ДФЕС), тези държави членки са нотифицирали желанието си да участват в приемането и прилагането на настоящия регламент.
  (8)
  В съответствие с членове 1 и 2 от Протокол № 22 относно позицията на Дания, приложен към ДЕС и към ДФЕС, Дания не участва в приемането на настоящия регламент и не е обвързана от него, нито от неговото прилагане.
  (9)
  Предвид спешната необходимост за установяване на ново седалище на ЕПК, настоящият регламент следва да влезе в сила в деня на публикуването му,
  ПРИЕХА НАСТОЯЩИЯ РЕГЛАМЕНТ:
  Член 1
  Решение 2005/681/ПВР се изменя, както следва:
  1)
  Член 4 се заменя със следното:
  „Член 4
  Седалище
  Седалището на ЕПК е в Будапеща, Унгария.“;
  2)
  Вмъква се следният член:
  „Член 21а
  Преглед
  До 30 ноември 2015 г. Комисията представя доклад за ефективността на настоящото решение, като взема предвид необходимостта да се гарантира статутът на ЕПК като отделна агенция на Съюза. По целесъобразност този доклад се придружава от законодателно предложение за изменение на настоящото решение след задълбочен анализ на разходите и ползите и оценка на въздействието.“.
  Член 2
  Настоящият регламент влиза в сила в деня на публикуването му в Официален вестник на Европейския съюз.
  Прилага се от 1 септември 2014 г.
  Настоящият регламент е задължителен в своята цялост и се прилага пряко в държавите членки в съответствие с Договорите.
  Съставено в Брюксел на 15 май 2014 година.